গত ১০ অক্টোবর পেশাদার বক্সিংয়ের প্রথম যুদ্ধে সোনি হুইটিংকে হারানোর পর ইংল্যান্ডেও তারকা হয়ে উঠেছেন ভারতীয় বক্সার বিজেন্দ্র সিংহ! গত এক মাসে এরকম ঘটনার সাক্ষী তাঁকে একাধিক দিন থাকতে হয়েছে, যেখানে ট্রেনিংয়ের পর শুধু তাঁর সঙ্গে দেখা করার জন্যই জিমের বাইরে শ’খানেক ভারতীয় সমর্থক দাঁডিয়ে থাকতেন! বৃহস্পতিবার দুপুরে তাঁকে যখন ফোনে ধরা হল বিজেন্দ্র তখন হিথরো বিমানবন্দরে। যাচ্ছেন ডাবলিনে। ‘এবেলা খেলা’কে বিজেন্দ্র বললেন, ‘‘হইটিংকে হারানোর পর থেকে রোজই সোশ্যাল নেটওয়ার্কিং সাইট দেখি। সেখানে ভক্তের সংখ্যা পৌঁছে গিয়েছে প্রায় হাজার পাঁচেক। এছাড়া এই লড়াইটা ডাবলিনে হচ্ছে বলে গত এক সপ্তাহ ধরে সেখানকার ভারতীয়রাও ক্রমাগত শুভেচ্ছা বার্তা পাঠাচ্ছেন। আমার কাছে এ-ও এক বিরাট প্রাপ্তি।’’
আরও এক মূল্যবান প্রাপ্তি তাঁর হয়েছে গত মঙ্গলবার। শনিবারের প্রতিদ্বন্দ্বী ডিন জিলেনের বিরুদ্ধে রিংয়ে নামার আগে প্রতিপক্ষ বক্সার সম্পর্কে লাইট ওয়েল্টারওয়েট বিভাগে দু’বারের বিশ্বচ্যাম্পিয়ন ব্রিটিশ বক্সার আমির খান পরামর্শ দিয়েছেন তাঁকে। প্রায়ই ইন্টারনেটে আমিরের সঙ্গে বিজেন্দ্রর কথা হয়। বিজেন্দ্র বললেন, ‘‘মঙ্গলবার কথা বলার সময় আমির একটা গুরুত্বপূর্ণ পরামর্শ দিল। বলল জিলেনও প্রতিপক্ষ বক্সারের তাঁর সামনে আসার জন্য অপেক্ষা করে। তারপর ওর শক্তিশালী বাঁহাতি জ্যাবে প্রতিপক্ষকে ঘায়েল করে। তাই আমার উচিত রক্ষণকে আরও জমাট রেখে জিলেনের বিরুদ্ধে আক্রমণের সময় প্রচুর শ্যাডো-জ্যাব করতে হবে। যাতে ও বুঝতে না পারে কোন জ্যাবটা ওর চোয়ালে গিয়ে পড়বে।’’ আরও বললেন, ‘‘আমিরের এই পরামর্শ পাওয়ার আগে থেকেই আমি শ্যাডো জ্যাবের প্র্যাক্টিস বা়ড়িয়ে দিয়েছিলাম। কারণ, আমার কোচও জিলেন সম্পর্কে একই কথা বলেছিলেন।’’
দ্বিতীয় লড়াইয়ের আগেও বিজেন্দ্র কিন্তু রয়েছেন তাঁর আগের জগতেই মাটিতে পা রেখে। গত সোমবার লন্ডনে বসবাসকারী পঞ্জাবিরা বিশেষ সংবর্ধনা দিয়েছিলেন এই ভারতীয় বক্সারকে। কিন্তু লক্ষ্য থেকে বিচ্যুত হচ্ছেন না বিজেন্দ্র। বলেলেন, ‘‘দ্বিতীয় লড়াইটা হেরে গেলে সমর্থকরা আবার হয়তো মুখ ফিরিয়ে নেবেন। কোনও সংবর্ধনাও কেউ দেবেন না! আমি নিজের জীবন দর্শনে আগের মতোই অবিচল রয়েছি। প্রতি মুহূর্তে লড়াই চালিয়ে যেতে হবে।’’